עופר לוי

ביוגרפיה


לוי נולד וגדל בקריית אתא לחנה ולמרדכי, ילד שביעי מתוך תשעה ילדים. הוא החל לשיר לראשונה על במה ומול קהל בגיל 5 וחצי. בגיל 6 שר באירוע משפחתי שיר בערבית "בהייה" של מוחמד אל-עזבי, אחד מזמרי מצרים באותה תקופה. בגיל 12 עזב את בית הוריו ועבר להתגורר בקיבוץ אילון אולם לאחר מספר שנים עזב את הקיבוץ וחזר לבית הוריו על מנת לעזור לאביו שנקלע לקשיים כלכליים.
בגיל 17, לוי עבר תאונת דרכים בה איבד את אחיו יצחק. האחים חזרו מבילוי לילי באזור חיפה, ובמהלך הנסיעה הדרדרו לתהום. בשנת 1982, התגייס לוי לחטיבת גולני כמאגיסט, ובתפקיד זה לחם במלחמת לבנון הראשונה. אחותו, חגית, הייתה נשואה לאבי טולדנו.

קריירה

לאחר שחרורו הצבאי, החל להופיע במועדונים בחיפה תחת השם הבדוי פרדי (Ferdi) כמחווה לזמר הטורקי פרדי טייפור. בשנת 1988 הוציא את אלבומו הראשון "הקלפן", שזכה להצלחה בקרב חובבי המוזיקה הטורקית והערבית, מתוך אלבום זה בעיקר בלטו שיר הנושא, "די נמאס לי", "למה את שותקת" ו"לעולם לא נפרד". בינואר 1990 יצא את האלבום "תפילת אדם", אלבום הופעה שהוקלט בהופעתו בטורקיה.
בשנת 1990, זמן קצר לאחר צאת אלבום ההופעה יצא האלבום "לא יכול בלעדיה", שזכה להצלחה בקרב אוהבי מוזיקה מזרחית. עם השירים באלבום נמנים "אהבה אמיתית", "רוצה בה", "סאווח" (שיר בערבית, במקור של עבד אל-חלים חאפז).
בשנת 1991 יצא האלבום "כוכב שנות התשעים", שהפך לרב מכר. 3 שירים מתוך האלבום הפכו ללהיטי ענק: "יום הרווקים", "החזירי לי את בני" ו"מעיין הנעורים". יעקב למאי עיבד את שירי האלבום. 
בשנת 1992 יצא האלבום "אהיה לך מלך", עם שיר הנושא (הידוע כ"הלו מאדאם"), "נסתרות דרכי האל", "נגנב ממנה" ועוד.
בשנת 1993 יצא האלבום "אוהב לחיות", שכלל שירים דוגמת: "מאוהב בגשם" (גרסה עברית לשיר ספרדי של חוליו איגלסיאס) "אין לי יום אין לי לילה" (מילים: דודו ברק), "מהי אהבה", "דרך מפתה", "לנצח לאהוב", "מחפש את בני" (שיר המשך ל"החזירי לי את בני") ועוד. יעקב למאי, מומין ססלר, ויאיר אליאס עיבדו את שירי האלבום, שהפך להצלחה גדולה
בשנת 1994 ביצע יחד עם לאה לופטין את שירה של נעמי שמר "הכל פתוח", בעקבות ההצלחה המשותפת של השניים הוציא לוי בשיתוף עם לופטין את האלבום "הארץ המובטחת" ב-1995 ובו חידושים לקלאסיקות ישראליות כמו "נתתי לה חיי", "ושוב איתכם", ו"רחוב הנשמות הטהורות" בעיבודים ים תיכוניים של יהודה (יוג'י) גבאי. כמו כן השניים הופיעו יחד עם שיר הנושא של האלבום בקדם אירוויזיון במרץ של אותה שנה.
בסוף 1995 החל לוי בתהליך חזרה בתשובה. הוא הפך לאדם דתי-חרדי ומיעט להופיע.
שנה לאחר מכן הוציא לוי את האלבום "בהופעה חיה", אשר הוקלט בהופעתו של לוי בהיכל התרבות בנתניה. למעשה זהו האלבום האחרון שהוציא לוי לפני שהפך לחרדי, וכלל גם חידוש לשיר הערבי "בנאדי עליק".
בשנת 1997 יצא האלבום "ציפור השמש". שיר הנושא הוקדש לבתו בכורתו של לוי - ציפורה, שנולדה זמן קצר לפני כן. שיר נוסף "חובות ליבי", עסק בחזרתו בתשובה, ושירי אהבה בינו ובינה. באותה שנה הוציא גם אוסף שירי נשמה בשם "נסתרות דרכי האל".
בשנת 2002 יצא האלבום בעל תכנים דתיים "שמע בני מוסר אביך". אלבום זה מבוסס על הלחנים הידועים משיריו, אך בשינוי המילים לתוכן של אהבת האל.
בשנת 1997 ועד לאמצע שנת 2002 הופיע לוי בעיקר בכנסים שאורגנו על ידי ארגון "ערכים" שתכליתו היא החזרה בתשובה.
בשנת 2004 חזר לוי להופיע במראהו המוכר, עם כובע בלבד וללא זקן.]
בשנת 2005 יצא האלבום "מצייר אותך" . בין כותבי השירים באלבום היו דוד זיגמן, ארקדי דוכין, יוסי גיספן ונערי רפול (איתי זילברשטיין ומאיר עמר) בין שירי האלבום בלטו שיר הנושא, וכן "רוח ים". יעקב למאי ושי ראובני הפיקו מוזיקלית במשותף. 
בשנת 2007 הקליט את הסינגל "חיים שלי", ושיר המשותף עם זהבה בן "שאני איתך" ובנוסף הוציא דואט עם הזמר לידור יוספי בשם "אח יא בינתי".
בשנת 2008 יצא אלבום הופעה כפול, "ההופעה" שהוקלט בהאנגר 11 בתל אביב לכבוד יום העצמאות ה-60. הופעה זו כוללת את השירים מהאלבום "מצייר אותך" וכן את שיריו הישנים. לאחר מכן הוציא סינגל מאלבומו הבא: "תפילתו של ילד" שהיה במשך כמה שבועות במקומות הראשונים במצעדי ההורדות לטלפונים הסלולרים.
בשנת 2009 יצא הסינגל "בדרך שבחרתי", מאלבומו הבא. בשנה זו יצא בסבב הופעות בהיכל התרבות תל אביב, בבנייני האומה וברחבי הארץ וגם חידש את שירו של יהורם גאון "איפה את אהובה".
בשנת 2010 יצא אלבומו "בדרך שבחרתי".
בשנת 2011 יצא החידוש לשירו של שלמה ארצי "גבר הולך לאיבוד" בעיבודו של ציקי זנטי. 
ביוני 2011 יצא הסינגל "הכל היה שונה". חודש לאחר מכן הופיע לראשונה בקיסריה.
בשנת 2012 יצא הדואט עם אייל גולן "רצתי אחרייך".
ב-1 באפריל 2014 הוציא עופר לוי את אלבומו ה-17 "האישה של חיי".
ב-24 במרץ 2015 הוציא לוי את אלבומו ה-18 "ליבי שלך", שכלל את "רק את" שביצע בדואט עם ישי לוי, "קישוטים עזובים", "כפתור ופרח" וגרסה של לוי ל"רק תנגני" שביצע גם ישי לוי. באמצע השנה יצא לסיבוב הופעות משותף עם ישי לוי. 
בשנת 2015 שימש כשופט אורח בתוכנית המציאות הפייטן של ערוץ 20.
במאי 2018 הוציא חידוש לשירו של שלמה ארצי "ניקח לנו יום".
ביולי 2018 הוציא חידוש לשיר "מנואל", שביצעה במקור הזמרת היווניה גליקריה באמצע שנות ה-90.
בספטמבר 2019 הוציא את השיר "סוף היום" - שיר ערש של אב לבנו. את השיר כתב אפרים בוצ'וק, הלחין אבי בן דוד, עיבד והפיק מוזיקלית ירון בכר.